Misach eechꞌool chi kꞌoxlak.
Chepaabꞌ li Dios ut chineepaabꞌ ajwiꞌ laaꞌin.
Saꞌ rochoch lin Yuwaꞌ nabꞌal li naꞌajej wan.
Wi ta maakꞌaꞌ li naꞌajej,
ak xinye raj eere.
Laaꞌin xik we chixkawresinkil eenaꞌaj.
Naq ak xyaaloꞌ leenaꞌaj,
tinchaalq wiꞌchik ut texinkꞌam wikꞌin re naq bꞌar waanqin laaꞌin,
aran ajwiꞌ waanqex laaꞌex.
Laaꞌex nekenaw li xbꞌehil li naꞌajej li xik wiꞌ we,
chan li Jesús.
Laj Tomás kixye re:
—At Qaawaꞌ,
inkꞌaꞌ naqanaw bꞌar xik aawe.
¿Chan ta wiꞌ ru naq taqanaw li bꞌe?
chan.
Li Jesús kixye re:
—Laaꞌin aj kꞌamol bꞌe cheeru.
Laaꞌin ninchꞌolobꞌ li xyaalal li Dios ut laaꞌin ninkꞌehok junelik yuꞌam.
Maa ani taaruuq taaꞌok rikꞌin lin Yuwaꞌ wi inkꞌaꞌ tinixpaabꞌ laaꞌin.
Li ani naxnaw wu laaꞌin naxnaw ajwiꞌ ru lin Yuwaꞌ.
Chalen anaqwan nekenaw chik ru lin Yuwaꞌ ut xeril ru,
chan li Jesús.
Laj Felipe kixye re:
—Qaawaꞌ,
kꞌutbꞌesi chiqu li Yuwaꞌbꞌej ut taakꞌojlaaq qachꞌool,
chan.
Li Jesús kixye re:
—At Felipe,
ak junxil ninꞌok saꞌ eeyaanq.
¿Ma toj maajiꞌ nekenaw wu?
Li ani nanaꞌok wu laaꞌin,
aꞌan naxnaw ajwiꞌ ru li Yuwaꞌbꞌej.
¿Kꞌaꞌut naq nakaye we,
“Kꞌut chiqu li Yuwaꞌbꞌej?”
Felipe,
¿ma inkꞌaꞌ nakapaabꞌ naq laaꞌin ut li Yuwaꞌbꞌej junaj qu chi qibꞌil qibꞌ?
Li kꞌaꞌru xinye eere moko yal injunes ta xinye.
Li Yuwaꞌbꞌej wan wikꞌin,
ut aꞌan nakꞌutuk chiwu li kꞌaꞌru ninbꞌaanu.
Chepaabꞌ naq laaꞌin wankin rikꞌin li Yuwaꞌbꞌej ut aꞌan wan wikꞌin.
Junaj qu chi qibꞌil qibꞌ.
Wi inkꞌaꞌ nikineepaabꞌ xbꞌan li kꞌaꞌru ninye,
chineepaabꞌaq xbꞌanebꞌ li milagro li yookin chixbꞌaanunkil.
Relik chi yaal ninye eere,
li ani napaabꞌan we laaꞌin,
aꞌan tixbꞌaanu li kꞌanjel ninbꞌaanu laaꞌin.
Ut qꞌaxal wiꞌchik nabꞌal li tixbꞌaanu chiru li xinbꞌaanu laaꞌin xbꞌan naq laaꞌin xik we rikꞌin li Yuwaꞌbꞌej.
Chixjunil li teetzꞌaama saꞌ inkꞌabꞌaꞌ,
laaꞌin tinkꞌe eere re naq taanimaaq xloqꞌal li Yuwaꞌbꞌej saꞌ inkꞌabꞌaꞌ laaꞌin.
Joꞌkan ut naq yalaq kꞌaꞌru teetzꞌaama saꞌ inkꞌabꞌaꞌ,
laaꞌin tinkꞌe eere.